**Quddiesa għall-Istudenti fil-Bidu tas-Sena Skolastika**

**Qari mill-Ewwel Ittra ta’ San Pawl Appostlu lill-Korintin** (1 Kor. 12: 4-7)

Hemm imbagħad diversi doni, imma l-istess wieħed hu l-Ispirtu; hemm diversi ministeri, imma l- istess wieħed hu l-Mulej; hemm diversi ħidmiet, imma l-istess Alla, li jaħdem kollox f'kulħadd.

**Il-Kelma tal-Mulej**

**Salm Responsorjali** Salm 34 (33)

**Resp. Kull ħin inbierek lill-Mulej**

Kull ħin inbierek il-Mulej; tifħiru dejjem fuq fommi.

Bil-Mulej tiftaħar ruħi;

jisimgħu l-fqajrin u jifirħu.

**Resp. Kull ħin inbierek lill-Mulej**

Xandru l-kobor tal-Mulej miegħi; ħa ngħollu ismu flimkien.

Jien fittixt il-Mulej, u weġibni, minn kull biża' tiegħi ħelisni.

Ħarsu lejh u jiddi bil-ferħ wiċċkom, u ma jkollkomx għax tistħu.

**Resp. Kull ħin inbierek lill-Mulej**

**Hallelujah:** Triqatek Mulej urini. **Hallelujah**

**Qari tal-Evanġelju preferibbilment għat-tfal fil-livell Primarju**

**Evanġelju**

**Qari mill-Evanġelju skont San Luqa** (Lq 18, 15- 17)

“Ġibulu wkoll quddiemu t-trabi biex iberikhom. Imma d-dixxipli, kif raw dan, qabdu jgħajjtu magħhom. Ġesù sejjħilhom u qalilhom: "Ħalluhom lit-tfal iż-żgħar jiġu għandi, u żżommuhomx, għax ta' min hu bħalhom hija s-Saltna ta' Alla. Tassew ngħidilkom, li min is-Saltna ta' Alla ma jilqagħhiex bħal tifel ċkejken ma jidħolx fiha."

**Il-Kelma tal-Mulej** R/. Tifħir lilek Kristu

**Qari tal-Evanġelju, preferibbilment għal-livell Sekondarju**

**Qari mill-Evanġelju skont San Mattew** (Mt 9, 5-16)

"Intom il-melħ ta' l-art. Imma jekk il-melħ jaqta', biex jerġa' jieħu t-togħma? Ma jibqa' tajjeb għal xejn iżjed ħlief biex jintrema barra u jintrifes min-nies.

"Intom id-dawl tad-dinja. Belt li tkun qiegħda fuq muntanja ma tistax tinħeba. Anqas ma jixegħlu l- musbieħ u jqegħduh taħt il-siegħ, iżda fuq l-imnara, u hekk idawwal lil kull min ikun fid-dar. Hekk għandu jiddi d-dawl tagħkom quddiem il-bnedmin, biex jaraw l-għemejjel tajba tagħkom u jagħtu glorja lil Missierkom li hu fis-smewwiet.”

**Il-Kelma tal-Mulej** R/. Tifħir lilek Kristu

**Talb tal-Ġemgħa**

1. Nitolbu sabiex l-iskola tagħna tkun post fejn dejjem inħossuna milqugħa, fejn kull persuna tkun rispettata. **Nitolbu**
2. Ġesù nitolbuk tbierek l-istudju tagħna, il-logħob u dak kollu li jkun ta’ tagħlim għalina, għinna sabiex inkunu tfal/studenti li nġibu l-ferħ lil xulxin. **Nitolbu**
3. Nitolbu għalina l-istudenti sabiex ilkoll kemm aħna nagħmlu ħilitna li nirrispettaw lil xulxin, li nuru bil-verità qalb tajba ma’ kulħadd, hekk inkunu ta’ dawl għal xulxin u ta’ xhieda tal-messaġġ ta’ Ġesù Kristu. **Nitolbu:**
4. Ġesù nixtiequ li kull wieħed /waħda minna tikber fir-relazzjoni ta’ ħbiberija miegħek, nafu li inti l-aqwa ħabib li jista’ jkollna, għinna li jkollna l-kuraġġ li kuljum inħallu ftit ħin għalik. **Nitolbu**
5. Nitolbu għall-edukatturi tagħna sabiex il-Mulej iberikom, jagħtihom is-saħħa, il-paċenzja u ħafna mħabba ħalli jkomplu jgħinuna mhux biss fl-istudju imma wkoll fil-trawwim tal-valuri Nsara ħalli nikbru f’ċittadini Nsara responsabbli. **Nitolbu.**
6. Nitolbu għall-ġenituri tagħna u għal dawk li qegħdin irabbuna sabiex ilkoll flimkien napprezzaw il-valur tal-edukazzjoni u jgħinuna napprezzaw lil dawk kollha li huma involuti fl-edukazzjoni tagħna.**Nitolbu.**
7. Nitolbu għal dawk kollha li huma parti mill-komunità edukattiva ta’ din l-iskola li tilfu lil xi ħadd għażiż għalihom sabiex il-Mulej jagħtihom is-sabar u l-kuraġġ tant meħtieġ. **Nitolbu.**
8. Nitolbu għas-saċerdoti, r-reliġjużi u għal dawk kollha involuti fl-edukazzjoni tagħna sabiex ikomplu juruna bil-kliem u bil-fatti kif Ġesù Kristu jista’ jkun l-aqwa ħabib fil-ħajja tagħna. **Nitolbu.**